**Моите права и задължения като здравноосигурен**

**Аз съм здравноосигурен. Имам право на:** o достъпна и качествена здравна помощ;

* информация за здравословното ми състояние и методите за лечението ми;
* първична извънболнична медицинска помощ; o специализирана извънболнична медицинска помощ; o медико-диагностични изследвания; o високоспециализирани медицински дейности; o дентална помощ; o болнична помощ; o лекарства за домашно лечение;

**Всичко, което съм споделил с лекаря, е поверително.**

**Като пациент имам право на информирано съгласие.**

Информирано съгласие е своевременното предоставяне на медицинска информация в подходяща форма и обем, което дава възможност за избор на лечение. За получаването на информирано съгласие лекуващият лекар (лекар по дентална медицина) уведомява пациента, съответно неговия родител, настойник или попечител.

В случаите, когато е налице отказ на родителя, настойника или попечителя и е застрашен животът на пациента, ръководителят на лечебното заведение може да вземе решение за осъществяване на животоспасяващо лечение.

Всяка медицинска и дентална дейност, свързана с моето лечение, се осъществява след изразено от мен информирано съгласие. **Ако не съм доволен от качеството на медицинската и дентална помощ,** оказана ми от договорен партньор на НЗОК/РЗОК, мога да подам писмен сигнал до директора на районната здравноосигурителна каса по местоживеене, или до управителя на Националната здравноосигурителна каса. В случай на неправомерно взета сума трябва да приложа и копие от финансовия документ, издаден от лечебното заведение.

Контролните органи ще извършат проверка за изясняване на фактите и ще получа писмен отговор на подадения сигнал.

**Лекуващият лекар трябва да ме уведоми за:**

* диагнозата и характера на заболяването ми;
* целите, начина и различните възможности на лечението, както и очакваните резултати и прогнозата;
* рисковете, свързани с предлаганото лечение, включително страничните ефекти и нежеланите лекарствени реакции, болка и други неудобства;
* вероятността от благоприятно повлияване или риска за здравето при прилагане на други методи на лечение, както и при отказ от лечение;
* повишения риск за живота и здравето при хирургични операции, упойки и при други сложни медицински манипулации. (В тези случаи информираното съгласие се предоставя в писмена форма.)

**Аз избирам свободно своя личен лекар.**

На основание чл.5, ал. 4 от Наредбата за осъществяване правото на достъп до медицинска помощ, Националната здравноосигурителна каса (НЗОК) издава здравноосигурителна книжка (ЗОК). Мога да получа книжката си в офисите на районните здравноосигурителни каси (РЗОК) в страната.

При изгубване, кражба или унищожаване на първоначално издадената здравноосигурителна книжка подавам [молба-декларация по образец, съгласно приложение №1,](https://old.nhif.bg/get_file?uuid=149e2960-7384-4793-a965-980df7f90a78) до директора на РЗОК, на чиято територия осъществява дейността избраният от мен общопрактикуващ лекар (ОПЛ).

Заплащам стойността на новата ЗОК в размер на 8.24 лв. (осем лева и двадесет и четири стотинки), за което РЗОК ми издава съответния документ.

След представяне на документа, удостоверяващ заплащане на стойността на нова здравноосигурителна книжка, в срок до 3 дни получавам от РЗОК новоиздадената ЗОК, придружена с [протокол по образец, съгласно приложение №2.](https://old.nhif.bg/get_file?uuid=ad306c19-54a6-413c-b11e-bdfc9f95a349)

Представям в срок до 3 дни на избрания от мен ОПЛ новата ЗОК за заверка и протокола по приложение №2.

Към личния си лекар се обръщам винаги, когато имам здравословен проблем и се нуждая от консултация, изследвания, домашно или болнично лечение, както и за предписване на лекарства.

Ако не съм доволен от общопрактикуващия лекар или отида да живея на друго място, имам право да си избера нов личен лекар. Това става два пъти в годината – от 1 до 30 юни и от 1 до 31 декември. За смяната ми е нужен специален формуляр, който мога да закупя от книжарница за медицинска документация или да изтегля от сайта на НЗОК – www.nhif.bg С формуляра трябва да отида при новоизбрания личен лекар и на място да попълня моите, и на лекаря, лични данни. Трябва да представя на новоизбрания лекар здравноосигурителна книжка (или третия екземпляр от регистрационния формуляр, ако нямам здравноосигурителна книжка). Не е необходимо да уведомявам досегашния си личен лекар за извършената смяна.

**Имам здравословен проблем.**

Посещавам личния си лекар. Той ме преглежда и ми назначава лечение. В лекарския кабинет е изложена информация кои категории граждани са освободени от потребителска такса при получаване на медицински и дентални услуги. Ако не попадам в изброените категории, заплащам потребителска такса в размера, определен с Постановление на Министерския съвет съгласно чл.37 от Закона за здравното осигуряване.

**Трябва да ми се направят изследвания.**

Лекарят ме изпраща с направление за медико-диагностични изследвания в лаборатория. Направлението може да се използва до 30 календарни дни от издаването му.

В лабораторията заплащам такса за вземане на биологичен материал.

**Нуждая се от консултация при лекар специалист.**

Моят личен лекар ме изпраща с талон-направление при лекар със съответната специалност. Направлението може да се ползва до 30 календарни дни от издаването му.

Лекарят специалист ме преглежда, и ако се нуждая от допълнителни изследвания, издава направление за тях. Той ми назначава лечение. Срокът за извършване на вторичен преглед от изпълнител на специализирана извънболнична медицинска помощ е до 30 календарни дни от датата на извършване на първичния преглед.

За всяко посещение при лекаря заплащам потребителска такса, определена с Постановление на Министерския съвет съгласно чл.37 от Закона за здравното осигуряване.

**Трябва да се лекувам вкъщи.**

*Лекуващият лекар/лекар по дентална медицина* назначава лечение. Той може да ми издаде болничен лист за срок до 14 дни без прекъсване, но за не повече от 40 дни (с прекъсване) в рамките на една календарна година - за едно или повече заболявания.

Ако състоянието ми налага, след изтичането на този срок мога да бъда насочен към ЛКК.

**За домашното ми лечение са необходими лекарства.**

Лекарят ме информира кои медикаменти се заплащат изцяло или частично от НЗОК. Издава ми електронно предписание и аз ги получавам от аптека, която е сключила договор с касата. Ако здравната каса не поема изцяло цената на предписаните лекарства, доплащам нужната сума.

Ако лекарствата за моето лечение не се заплащат от НЗОК, лекарят издава рецепта и аз мога да ги закупя от всяка аптека.

**Като здравноосигурен аз имам и задължения:** o Трябва редовно да заплащам здравноосигурителните си вноски; o Трябва да нося личната си здравноосигурителна книжка винаги, когато посещавам личния си лекар или лекаря по дентална медицина;

* Трябва да се явявам на задължителен профилактичен преглед, изследване или имунизация;
* Трябва да изпълнявам предписанията на лекаря, както и изискванията за профилактика на заболяванията;
* Трябва да спазвам установения вътрешен ред на лечебното заведение, в което получавам медицинска или дентална помощ;
* Трябва да уважавам професионалното и човешкото достойнство на лекарите;
* Не трябва да увреждам умишлено собственото си здраве или здравето на друг човек.